ОБРАЗЛОЖЕЊЕ

I. УСТАВНИ ОСНОВ ЗА ДОНОШЕЊЕ ЗАКОНА

Уставни основ за доношење овог закона садржан је у члану 99. став 1. тачка 4. Устава Републике Србије, према коме Народна скупштина потврђује међународне уговоре кад је законом предвиђена обавеза њиховог потврђивања.

II. РАЗЛОЗИ ЗА ПОТВРЂИВАЊЕ МЕМОРАНДУМА

Акциони план за Поглавље 19 је усвојен на седници Владе која је одржана 28. маја 2020. године.

Израђена је Преговарачка позиција за Поглавље 19 – Социјална политика и запошљавање и усвојена на седници Владе која је одржана 11. маја 2021. године. Преговарачка позиција за Поглавље 19 достављена је Европској комисији. Први извештај о спровођењу активности из Акционог плана за Поглавље 19 достављен је Европској комисији 29. марта 2021. године, други извештај за период јануар - јун 2021. године достављен је Европској комисији 8. децембра 2021. године, a трећи извештај за период јун - децембар 2021. године достављен је Европској комисији 28. марта 2022. године.

Компонента за запошљавање и социјалне иновације у оквиру Европског социјалног фонда плус (ЕСФ+) има буџет од 762.000.000,00 евра (седамсто шездесет два милиона евра) и представља наставак Програма за запошљавање и социјалне иновације („EaSI”) који се спроводио у периоду од 2014. до 2020. године, а у оквиру којег су организације из Републике Србије, укључујући Министарство за рад, запошљавање, борачка и социјална питања повукле значајна средства, далеко премашујући износе уплаћених финансијских доприноса (200.000,00 евра годишње за период од 2015. до 2020. године) за учешће Републике Србије у Програму. Компонента за запошљавање и социјалне иновације је главни фонд Европске уније у области рада, запошљавања и социјалне политике који је отворен и за државе кандидате за чланство у ЕУ. Европска комисија је директно препоручила Влади Републике Србије приступање претходном Програму за запошљавање и социјалне иновације (чији је Компонента наследник), у оквиру преговора о приступању Републике Србије Европској унији. Програм задржава фокус на социјалној експериментацији, подршци радној мобилности и нефинансијским инструментима везаним за некадашњу Осовину за микрофинансирање и социјално предузетништво и фокусиран је на следеће области:   
1) запошљавање и вештине, 2) тржиште рада и мобилност рада, 3) социјална заштита и активна инклузија и 4) услови рада. Главни оквир за спровођење програма представља Европски стуб социјалних права усвојен 2017. године. Организације из Републике Србије ће, по потписивању Меморандума, моћи да аплицирају на отворене позиве у оквиру програма и кроз пројекте обезбеде значајна средства намењена остваривању циљева из Акционог плана за спровођење Европског стуба за социјална права.

Влада је Закључком 05 Број: 337-7296/2022 од 22. септембра 2022. године усвојила текст Меморандума о разумевању између Европске уније, с једне стране и Републике Србије, с друге стране, о учешћу Републике Србије у Компоненти за запошљавање и социјалне иновације („EaSI”) Европског социјалног фонда плус (ЕСФ+) и овластила министарку за рад, запошљавање, борачка и социјала питања проф. др Дарију Кисић Тепавчевић, да у име Владе, потпише поменути меморандум.

Меморандум о разумевању између Европске уније, с једне стране и Републике Србије, с друге стране, о учешћу Републике Србије у Компоненти за запошљавање и социјалне иновације („EaSI”) Европског социјалног фонда плус (ЕСФ+) потписан је   
19. октобра 2022. године у Београду и 16. новембра 2022. године у Бриселу.

III. ПРОЦЕНА ПОТРЕБНИХ ФИНАНСИЈСКИХ СРЕДСТАВА ЗА ИЗВРШЕЊЕ ЗАКОНА

За реализацију предметног закона потребно је обезбеђивање финансијског доприноса Републике Србије за учешће у Компоненти за запошљавање и социјалне иновације („EaSI”) у оквиру Европског социјалног фонда плус (ЕСФ+). Износ доприноса за сваку појединачну годину ће зависити од годишњег буџета који Европска унија усваја сваке године, али индикативни износи доприноса Републике Србије су следећи:

|  |  |  |
| --- | --- | --- |
| **Година** | **Износ (евро)** | **Износ (рсд)** |
| 2023. | 205.000,00 | 24.200.000,00 |
| 2024. | 235.000,00 | 27.800.000,00 |
| 2025. | 240.000,00 | 28.400.000,00 |
| 2026. | 245.000,00 | 29.000.000,00 |
| 2027. | 250.000,00 | 29.500.000,00 |

Средства за 2023. годину су обезбеђена у буџету Републике Србије, на одговарајућим позицијама Министарства за рад, запошљавање, борачка и социјална питања: Програм 0802 – Уређење система рада и радно-правних односа, Функција 410, Програмска активност/Пројекат 0013 – Запошљавање и социјалне иновације ЕАСИ, Економска класификација 462 – Дотације међународним организацијама, док ће доприноси за наредне године бити у складу са лимитима које одреди Министарство финансија.